JMART กำไรสนั่น 2.5 พันลบ. ลุ้นกด “พีอี” ลดฮวบเหลือ 29.80 เท่า
JMART กำไรสนั่น 2.5 พันลบ. โตกว่า 2 เท่าตัว รับบุ๊กส่วนแบ่งกำไร 1.5 พันลบ. สูงกว่าโบรกคาดเท่าตัว ลุ้นกดค่า “พีอี” ลดฮวบเหลือ 29.80 เท่า
25 ก.พ. 2565

ผู้สื่อข่าวรายงานว่า บริษัท เจ มาร์ท จำกัด (มหาชน) หรือ JMART รายงานผลประกอบการปี 2564 สิ้นสุดวันที่ 31 ธันวาคม 2564 บริษัทฯ มีกำไรสุทธิขยับขึ้นมาอยู่ที่ 2,467.60 ล้านบาท เพิ่มขึ้น 209.30% จากงวดเดียวกันของปีก่อนมีกำไรสุทธิ 797.87 ล้านบาท ซึ่งเป็นกำไรสูงที่สุดเป็นประวัติศาสตร์ในการดำเนินงานของบริษัทเป็นปีที่ 3 ติดต่อกัน
สำหรับกำไรเติบโต 2 เท่าตัวหลักบริษัทฯ มีส่วนแบ่งกำไรจากเงินลงทุนในบริษัทร่วมเข้ามาจำนวน 1,531.50 ล้านบาท ซึ่งเป็นผลจากผลกำไรในบริษัทร่วมที่ปรับตัวสูงขึ้น และบริษัทฯ ได้บันทึกส่วนเกินจากการเปลี่ยนสัดส่วนเงินลงทุนในบริษัทร่วม มูลค่า 1,230 ล้านบาท จากการที่มีผู้ลงทุนเข้าลงทุนในบริษัทร่วม Singer ด้วยราคาที่สูงกว่าต้นทุนที่บริษัทฯ ได้มาในอดีต
นอกจากนี้บริษัทฯ มีรายได้รวมอยู่ที่ 11,792.8 ล้านบาท เพิ่มขึ้นจากช่วงเดียวกันของปีก่อนหน้า 588.8 ล้านบาท หรือเพิ่มขึ้น 5.30% ซึ่งการเพิ่มขึ้นของรายได้รวมมีสาเหตุหลักจากการเพิ่มขึ้นของรายได้ในส่วนธุรกิจจัดจำหน่ายมือถือ และธุรกิจบริหารหนี้ด้อยคุณภาพ
เมื่อผลประกอบการออกมาแกร่งบริษัทฯ มีมติเตรียมปันผลจากงวดดำเนินงานวันที่ 1 ก.ค. 2564 ถึงวันที่ 31 ธ.ค. 2564 เป็นเงินสด 1.06 บาท กำหนดวันที่ไม่ได้รับสิทธิปันผล (XD) วันที่ 19 เม.ย.2565 และกำหนดจ่าย 6 พ.ค.2565
อนึ่งเมื่อ JMART สามารถทำกำไรสุทธิเติบโตมากถึง 2,467.60 ล้านบาท และนำมาคำนวณด้วยจำนวนหุ้นชำระแล้ว 1,395.47 ล้านหุ้น ทำให้ได้ค่า EPS ที่ 1.77 เท่า แล้วหากไปคำนวณกับราคาหุ้นบนกระดาน ณ วันที่ 25 ก.พ. 2565 ปิดอยู่ที่ 52.75 บาท พบว่าค่า P/E Ratio จะลดฮวบมาอยู่ที่ 29.80 เท่า